CELEX: 32021R0464
Language: lv
Date: 2021-03-17 00:00:00
Title: Komisijas Īstenošanas regula (ES) 2021/464 (2021. gada 17. marts) par Capsicum annuum L. var. annuum (longum grupa) Kajennas piparu ekstrakta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū (Dokuments attiecas uz EEZ)

18.3.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 94/1
               
            
         KOMISIJAS ĪSTENOŠANAS REGULA (ES) 2021/464
         (2021. gada 17. marts)
         par Capsicum annuum L. var. annuum (longum grupa) Kajennas piparu ekstrakta neapstiprināšanu par pamatvielu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 23. panta 5. punktu saistībā ar 13. panta 2. punktu,
         tā kā:
         
                     (1)
                  
                  
                     Komisija 2018. gada 14. martā saņēma uzņēmuma Bio Natural Protect pieteikumu, kurā lūgts par pamatvielu apstiprināt Capsicum annuum L. var. annuum (longum grupa) Kajennas piparu ekstraktu, lai to lietotu par repelentu, kas atvaira zīdītājus un putnus, kuri barojas ar sēklām. Pārskatītais pieteikums tika saņemts 2019. gada 23. maijā, un tam bija pievienota saskaņā ar Regulas (EK) Nr. 1107/2009 23. panta 3. punkta otro daļu iesniedzama informācija.
                  
               
                     (2)
                  
                  
                     Komisija lūdza zinātnisku palīdzību Eiropas Pārtikas nekaitīguma iestādei (turpmāk “Iestāde”). Tehnisko ziņojumu par Capsicum annuum L. var. annuum (longum grupa) Kajennas piparu ekstraktu (2) Iestāde Komisijai iesniedza 2020. gada 31. martā. Iestāde secināja, ka apstiprināšanai ierosinātā Capsicum annuum L. var. annuum (longum grupa) Kajennas piparu ekstrakta (tai skaitā tā galvenās aktīvās sastāvdaļas kapsaicīna) specifikācija nav pienācīgi definēta. Turklāt Iestāde konstatēja, ka iesniegtā informācija par dažu ekstrakta sastāvdaļu, tostarp kapsaicīna, aprites un uzvedības īpašībām apkārtējā vidē, nav skaidra un ka ir vajadzīgi papildu pētījumi par toksicitāti, ko tās rada visām nemērķa sugām. Iestāde norādīja, ka uzņēmumi ir snieguši Eiropas Ķimikāliju aģentūrai pierādījumus, kas liecina ka Capsicum annuum L. var. annuum (longum grupa) Kajennas piparu ekstrakta sastāvdaļas var būt klasificējamas kā tādas, kas izraisa nopietnus acu bojājumus, ir kaitīgas norijot un var kairināt ādu.
                  
               
                     (3)
                  
                  
                     Turklāt Pārtikas zinātniskā komiteja ir konstatējusi kapsaicīna (3) genotoksisko potenciālu.
                  
               
                     (4)
                  
                  
                     Nebija pieejama relevanta izvērtējuma, kas būtu veikts saskaņā ar citiem Savienības tiesību aktiem, kā norādīts Regulas (EK) Nr. 1107/2009 23. panta 2. punktā.
                  
               
                     (5)
                  
                  
                     Komisija 2020. gada 17. jūlijā Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu (4) un projektu šai regulai par Capsicum annuum L. var. annuum (longum grupa) Kajennas piparu ekstrakta neapstiprināšanu.
                  
               
                     (6)
                  
                  
                     Komisija aicināja pieteikuma iesniedzēju sniegt komentārus par Iestādes tehnisko ziņojumu un Komisijas pārskata ziņojuma projektu. Pieteikuma iesniedzējs komentārus ir iesniedzis, un tie ir rūpīgi izskatīti.
                  
               
                     (7)
                  
                  
                     Tomēr, neraugoties uz pieteikuma iesniedzēja argumentiem, ar vielu saistītās bažas netika novērstas.
                  
               
                     (8)
                  
                  
                     Tādējādi, kā minēts Komisijas pārskata ziņojumā, nav konstatēts, ka Regulas (EK) Nr. 1107/2009 23. pantā noteiktās prasības ir izpildītas. Tāpēc ir lietderīgi Capsicum annuum L. var. annuum (longum grupa) Kajennas piparu ekstraktu par pamatvielu neapstiprināt.
                  
               
                     (9)
                  
                  
                     Šī regula neskar iespēju saskaņā ar Regulas (EK) Nr. 1107/2009 23. panta 3. punktu iesniegt citu pieteikumu par Capsicum annuum L. var. annuum (longum grupa) Kajennas piparu ekstrakta apstiprināšanu par pamatvielu.
                  
               
                     (10)
                  
                  
                     Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO REGULU.
         
            1. pants
            Vielu “Capsicum annuum L. var. annuum (longum grupa) Kajennas piparu ekstrakts” neapstiprina par pamatvielu.
         
         
            2. pants
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 17. martā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 309, 24.11.2009., 1. lpp.
         
         
            (2)  EFSA (Eiropas Pārtikas nekaitīguma iestāde), 2020. gads. Tehniskais ziņojums par rezultātiem, kas gūti apspriedēs ar dalībvalstīm un EFSA par pieteikumu Capsicum annuum L. var. annuum (longum grupa) Kajennas piparu ekstrakta apstiprināšanai par pamatvielu, lai augu aizsardzībā to lietotu par repelentu, kas atvaira zīdītājus un putnus, kuri barojas ar sēklām. EFSA papildu publikācija, 2020:EN-1838. 77 lpp. doi:10.2903/sp.efsa.2020.EN-1838.
         
            (3)  Pārtikas zinātniskās komitejas atzinums par kapsaicīnu (pieņemts 2002. gada 26. februārī); https://ec.europa.eu/food/sites/food/files/safety/docs/fs_food-improvement-agents_flavourings-out120.pdf.
         
            (4)  https://ec.europa.eu/food/plant/pesticides/eu-pesticides-db_en